## L’IVAM acomiada la mostra sobre l’art en moviment d’Isidoro Valcárcel Medina

*** L’exposició, que es clausura el diumenge 14 de setembre, trenca amb la idea de projecte expositiu convencional i convida l’espectador a jugar amb les simetries
* L’artista ha rebut reconeixements com el Premi Nacional d’Arts Plàstiques o el Premi Velázquez d’Arts Plàstiques**

L’Institut Valencià d’Art Modern (IVAM) acomiada este diumenge, 14 de setembre, l’exposició ‘Isidoro Valcárcel Medina. El moviment de la idea’ en el Centre Julio González. La mostra, produïda per al mateix museu, recopila una sèrie inèdita d’obra gràfica formada per quaranta fulls de paper dibuixats a tinta per les dos cares i que té com a principal *leitmotiv* la simetria.

Isidoro Valcárcel Medina, guardonat amb el Premi Nacional d’Arts Plàstiques o el Premi Velázquez d’Arts Plàstiques, investiga l’ambigüitat perceptiva i la multiplicitat interpretativa com a eixos centrals de la seua proposta, fugint d’un exercici de mera contemplació. “El que no vull és que el visitant de l’exposició vinga, mire i continue. Això està molt bé, és molt còmode, però el meu propòsit no és eixe”, declarava el creador en la presentació de la mostra.

Perquè el visitant ‘treballe’, els dibuixos van acompanyats d’uns textos amb un títol i una breu descripció en els quals l’artista convida el públic a descobrir els jocs de percepció de la peça. “Jo sé que esta exposició és incòmoda de vore. Però bé, s’aguanta vosté”, sentenciava l’artista.

Comissariada per José Díaz Cuyás, l’exposició que s’exhibix en l’IVAM des del passat 10 de juny en la Galeria 3, oferix l’oportunitat d’explorar el treball més recent de l’artista que seguix fidel a l’esperit que el va convertir en un pioner de l’art conceptual a Espanya.

Fecha: 10/09/2025